Hul i Aarhus-stemmesystem lukket: Østerbroer kan stadig stemme - men det er ikke en fejl

Assembly Voting har ændret i et elektronisk stemmesystem anvendt i Aarhus, så det ikke længere er muligt at stemme på andres vegne.

For øjeblikket finder der ved Aarhus en digital afstemning sted om et sommerhusområde. Afstemningen fik en noget kaotisk start, da nogen havde opdaget, at det ved at ændre på et id i url'en til afstemningen var muligt at tilgå andres stemmesedler. Siden er der indført NemID som login.

Aarhus Stiftstidende, der også har dækket problematikken, fortæller, at afstemningen handler om, hvorvidt sommerhusområdet Skæring Strand skal omdannes til en byzone eller forblive et sommerhusområde. Byrådet har besluttet, at det skal ske, men beslutningen forudsætter, at 75 pct. af grundejerne i området også stemmer for.

Leverandøren af stemmesystemet er Assembly Voting. It-direktør og partner i virksomheden Mikkel Leffers Svendstrup fortæller, at virksomheden blev opmærksom på url-hacking-problematikken, da en bruger på Reddit omtalte det.

»Der er p.t. ikke noget, der indikerer, at nogen har siddet og skubbet 100 stemmer ind et eller andet sted for at flytte det den ene eller den anden vej,« siger han til Version2.

Afstemningen startede fredag i sidste uge, og søndag blev der lukket ned for, at der kunne fifles med url'en.

Hvad url-fifleriet angår, så har Version2 modtaget en henvendelse fra en læser, der undrede sig over, at det var muligt at logge ind på andres stemmesedler alene ved at udskifte et sekscifret id-nummer i den url, som stemmeberettigede modtog via Digital Post.

Læseren, der ønsker at være anonym, oplyser til Version2, at det på ganske kort tid lykkedes ham at fremskaffe seks andre stemmesedler ved at ændre i tallet. Læseren har i den forbindelse understreget, at han ikke har stemt via sedlerne.

Det sekscifrede id skulle i øvrigt være et ejendomsnummer, der kan søges frem på anden vis.

Stemmer fra Østerbro

Men nu er systemet altså sikret med login via NemID til stemmesystemet.

»Dem, der har stemt, inden der er lagt NemID, får et nyt brev, så de får mulighed for at stemme igen,« siger Mikkel Leffers Svendstrup.

Det er dog stadig noget, der kan forekomme ejendommeligt i det digitale afstemningssystem. Version2 har lavet et test-login via NemID i afstemningssystemet. Selvom vedkommende bag login'et bor på Østerbro i København og ikke umiddelbart har noget at gøre med Skæring Strand, så dukker der en melding op om, at brugeren er stemmeberettiget.

Mikkel Leffers Svendstrup forklarer, at det skyldes, det er muligt at eje et sommerhus i området og bo et helt andet sted.

Når afstemningen er overstået, bliver stemmeinputtet 'vasket'. Mikkel Leffers Svendstrup fortæller, at det foregår ved at holde de afgivne stemmer op mod en liste med stemmeberettigede, som Assembly Voting har fra Aarhus Kommune. Resultatet skulle være, at det kun er stemmer fra stemmeberettigede, der ender med at tælle med.

Mikkel Leffers Svendstrup påpeger i den forbindelse, at anonymiteten i forhold til, hvad folk har stemt, bliver bevaret, da selve vaskningen foregår rent maskinelt.

Ifølge Aarhus Stiftstidende skulle resultatet af afstemningen foreligge 3. oktober.